آمریکانین بیرلشمیش میلت‌لر دایمی نماینده‌سی نیکی هیلی، ایرانین نوکلئر آنلاشمانینی دونیانی گیروو آلماق اوچون ایستیفاده ائتمه‌سینه ایجازه وئریلممه‌سی لازیم اولدوغونو سؤیله‌دی.
هیلی، یازی‌لی بیر آچیقلاما ایله، ایران پرزیدنتی حسن روحانینین، "آمریکانین یئنی یؤنه‌تیجی‌لری، نوکلئر آنلاشما اؤنجه‌سی تحریم و باسقی سیاستینه دؤنمه نیتینده اولسا‌لار، بیز ده ساعات‌لار ایچینده آنلاشما اؤنجه‌سی شرط‌لردن داها ایره‌لی بیر وضعیته دؤنمکده تردد ائتمریک" شکلین‌دکی سؤزلرینه جاواب وئردی.
نیکی هیلی، آمریکانین ایرانا قارشی یئنی تحریم قراری آلدیغینی خاطیرلادا‌راق، بو تحریم قراری‌نین "ایرانین دونیادا ترورو دستکلمه‌سی، سلاح قاچاقچی‌لیغی، تحریباتچی موشک پروگرامی و اینسان حاق‌لاری‌نین پوزولماسی" سببیله آلیندیغینی ساووندو.
بو تحریم‌لرین، ایران ایله پ5 + 1 (آمریکا، فرانسا، اینگیلتره، چین، روسیا و آلمانیا) اؤلکه‌لری‌نین واردیغی نوکلئر آنلاشما ایله ایلگیلی اولمادیغینی ایفاده ائدن هیلی، بئله دئدی:
"ایرانین نوکلئر آنلاشمانی دونیانی گیروو آلماق اوچون ایستیفاده ائتمه‌سینه ایجازه وئریلممه‌لی. ایرانین هئچ بیر شرط آلتیندا نوکلئر سلاحا چاتماسینا ایجازه وئریلممه‌لی. بونونلا بیرلیکده ایرانی، موشک آتماسی، ترورو دستکلمه‌سی، اینسان حاق‌لارینی هئچه سایماسی و امنیت شوراسی قرارلارینی پوزماسی سببیله حسابا چکمه‌یی سوردورمه‌لی‌ییک".
آچیقلامادا، هیلی‌نین گله‌جک هفته وینه گئده‌رک اولوسلارآراسی اتم انرژی‌سی آژانسینا قوناق اولاجاغی و ایرانین نوکلئر حرکت‌لرینی دانیشاجاغی ایفاده ائدیلدی.
دونالد ترامپ، آی باشیندا، روسیا، ایران و قوزئی کره‌یه قارشی یئنی تحریم‌لر ایچرن قانون لایحه‌سینی اونایلامیشدی.
